Kristoffer Fotland

Kristoffer Fotland (født 10. mars 1905 i Time, død 7. august 2006 i Oslo) var en norsk lege og misjonær. Han er kjent for sin innsats i Kina og særlig for sin gjerning på Taiwan, der han spesielt huskes for sin innsats for poliomyelittrammede.«Medical missionary passes away in Norway, age 101», The China Post, 19. august 2006. 

Fotland var utdannet lege. I 1932 avla han medisinsk embetseksamen og i 1970 ble han spesialist i generell kirurgi.«Legeforeningens eldste», Tidsskrift for Den norske legeforening, nr. 5, 3. mars 2005.

Fotland ble misjonær for Den Norske Misjonsallianse og i 1935 reiste han til Kina for å overta ledelsen av misjonssykehuset i Zhangjiakou, eller Kalgan som byen ble kalt.«De to nye misjonærer til Misjonsalliansens hospital i China», Aftenposten (morgen), 16. august 1935, s. 2. Misjons- og hospitalvirksomheten ble drevet under vanskelige forhold i urolige tider. Provinsen Chahar ble i 1937 erobret av japanerne og innlemmet i lydriket Mengjiang. Etter andre verdenskrigs slutt kjempet nasjonalister og kommunister om kontroll over byen. Etter at arbeidet i Chahar måtte oppgis, vendte Fotland tilbake til Norge i 1946, men fortsatte i 1948 sin virksomhet i Yunnan i det sørlige Kina. 

Kommunistenes maktovertakelse medførte at han måtte forlate Fastlands-Kina og i stedet fortsette arbeidet på Taiwan fra august 1949. Der ledet Fotland misjonens arbeid med å bygge opp et sykehus i byen Pingtung, kalt Pingtung Christian Hospital.«En jærbu i herrens potetåker», Aftenposten (morgen), 16. juni 1973, s. 9. En ny sykehusbygning var ferdig i 1963, og i tillegg ble det reist et sanatorium for barn, en koloni kalt Victory Home for barn med skader av poliomyelitt og en klinikk for spedalske.«Et langt livs innsats for de ulykkelige», Aftenposten (morgen), 10. mars 1980, s. 9. Sykehuset i Pingtung var på denne tiden norsk misjons største sykehus i felt.«Barmhjertighetens by i banan-skogen. Som for tiden er Norges største misjonssykehus», Aftenposten (aften), 9. mai 1967, s. 12. Fotland vendte tilbake til Norge i 1979.

Fotland var i perioder tilsynsmann for misjonsvirksomheten på Taiwan og drev forkynnelse. I 1945 utga han andaktsboken Fagnadbod frå aust, som senere også ble oversatt til bokmål som Lys over dagen (Luther Forlag) og utgitt på engelsk som Light over the Day i USA. 

Kongen utnevnte i 1975 Fotland til ridder av 1. klasse av St. Olavs Orden «for humanitært virke som misjonslege».Aftenposten (morgen), 6. september 1975, s. 2. Republikken Kinas president, Chiang Kai-shek, hedret ham med sølvplakett for humanitær innsats.«Chiang Kai-shek gir hedersbevis til norsk misjonslege», Aftenposten (morgen),  21. mai 1968, s. 18. 

 Biografier 
 Dehlin, Harald Stene: Kirurg-misjonæren Kristoffer Fotland, Oslo: Luther Forlag, 1980
 Prøis, Arne: «Trekk av en livsvandring med en legelegende. Møte med Astri og Kristoffer Fotland», i Arne Prøis (red.): Gylne minner fra vandringen mot gull, Oslo: Lunde Forlag, 1996, s. 61–79
 Sørheim-Queseth, Bjørn Jarle: Doktor Bjørgaas. Historien om en legemisjonær . Hermon Forlag 2012 (Omtalt)

 Utgivelser 
 Fotland, Kristoffer: Light over the day, originaltittel Fagnadbod frå aust, Pasadena, California: World-Wide Missions, 1973
 Bjerkeseth, Haldor, Angell H. Eggen og Kristoffer Fotland: Tjen Herren med glede, Stavanger: Nomi, 1973
 Fotland, Kristoffer: Lys over dagen, originaltittel Fagnadbod frå aust, Oslo, 1966
 Fotland, Kristoffer: Fagnadbod frå aust. Korte ord til dagen, Oslo, Den norske misjonsallianse, 1945


 Referanser 

Kategori:Norske leger
Kategori:Lutherske misjonærer
Kategori:Norske misjonærer i Kina
Kategori:Riddere av 1. klasse av St. Olavs Orden
Kategori:Norske hundreåringer
Kategori:Personer fra Time kommune